Internasionale Moedertaaldag – StudentePlein
Wat is die nut van die moedertaal op skool en in die samelewing in die algemeen? Dit sou seker makliker gewees het as die wêreld in slegs een gemeenskaplike taal kon kommunikeer aangesien dit uitsluiting en vertalingskonflikte voorkom?
Wel, in dié stuk sal daar kortliks verduidelik word hoekom moedertale noodsaaklik vir die samelewing is – nou dalk meer as ooit.
Eerstens kan 'n mens kyk na die rou wetenskap. Dit is al 'n menige keer bewys dat kinders wat in hul moedertaal studeer en mettertyd begin werk, met meer gemak en krag die werkende wêreld betree, want hulle weet van kindsbeen af hoe om hulleself in daardie taal uit te druk.
Daar is in die Wes-Kaap (waar Afrikaans die mees gesproke taal is) bewys dat Afrikaanse leerlinge van kleiner dorpies sukkel om hulle grade te voltooi omdat hulle agter raak in die klasse wat slegs in Engels aangebied word.
Verder is daar die skeppende aspek van tale. Taal kan as 'n kunsmedium dien om iets mooi te maak, soos skilderkuns of 'n musiekinstrument. Jy kan jou net indink hoe vervelig die wêreld sou wees indien alle kunswerke van die Mona Lisa tot Guernica als in potlood geskets was en die 1812 Overture tot Billie Eilish se Bad Guy alles met 'n blokfluit gespeel was. Só kan literatuur ook beskryf en beskou word.
Uniformiteit sou veroorsaak dat unieke taalverskynsels verdwyn en mettertyd sou alle nuwe idees in die poësie en literêre wêreld uitgeput word, maar met Afrikaans, Engels, Xhosa, Frans en soveel meer, is daar 'n legio van moontlikhede.
Ter afsluiting is daar baie bewyse regoor die wêreld dat leerders wat in hul moedertaal skoolgaan en studeer, beter presteer as wanneer hulle in 'n tweede of soms derde taal studeer. Boonop sou die kunste en literatuur eentonig en onoorspronklik sonder die verskeidenheid van tale wees. Wat 'n voorreg om soveel verskillende moedertale in slegs Suid-Afrika te vier – Gelukkige Internasionale Moedertaaldag!